**Osnovna škola "Grigor Vitez"**

**Sveti Ivan Žabno\_\_\_\_\_\_\_\_\_\_\_\_\_**

**Sveti Ivan Žabno, 15. rujna 2015.**

**Strateški plan za *Dan Zvonimira Baloga 30. svibnja* 2016. u Područnoj školi Sveti Petar Čvrstec**

Poštovani,

Uz popunjenu prijavnicu, prilažemo i Strateški plan programa koji prijavljujemo na **Poziv za predlaganje programa javnih potreba u kulturi Republike Hrvatske za 2016**.

Naime, Osnovna škola „Grigor Vitez“ Sveti Ivan Žabno intenzivno se zalaže da se **30. svibnja svake godine imenuje kao Dan Zvonimira Baloga,** u čast našem velikom, nedavno preminulom književniku, koji je svojim velikim opusom zadužio brojne generacije mladih, a i odraslih.

Zvonimir Balog rođen je 1932. godine u Svetom Petru Čvrstecu, u blizini naše područne škole, pa bi **Dan Zvonimira Baloga** baš u toj školi imao i izrazitu zavičajnu važnost. Uz svakodnevni rad stigao je i stvarati te je stvorio impresivan opus koji čini više od 70 knjiga, realizirao je više od 40 likovnih izložbi u Hrvatskoj i svijetu, imao više od 20 bijenala. Veliki kreativac potvrdio se kao iznimni slikar, kipar i književnik. Mnoge je svoje knjige sam ilustrirao. Pisao je pjesme, priče, romane, eseje, aforizme i dramska djela. Preveden je na dvadesetak jezika. Spada među najnagrađivanije hrvatske književnike. Primio je brojne domaće i inozemne nagrade. Bio je kandidat za dvije najveće međunarodne nagrade za dječju književnost: Andersenovu nagradu i Memorijalnu nagradu "Astrid Lindgren". Mnogi i danas živo pamte njegova djela poput *Malih priča o velikim slovima*, *Nevidljive Ive*, *Jednožekog Oka*, *Veselog zemljopisa*, *Bijesnih glista*, *Ja magarca*, *Zelenih mrava*, *Bosonogog generala* i drugih. Smatra se utemeljiteljem suvremene hrvatske dječje poezije i nonsensa. Igre riječima, slogovima, glasovima, slikama i značenjima karakteriziraju njegove pjesme i prozu. Preminuo je u Zagrebu 2. studenoga 2014. godine. OŠ "Grigor Vitez" Sveti Ivan Žabno posvetila je svoj Dan škole ovome svestranom umjetniku i nekadašnjem svome djelatniku Zvonimiru Balogu. Svečanost je održana, uoči njegova rođendana, 29. svibnja ove godine, u Područnoj školi Sveti Petar Čvrstec u blizini Balogove rodne kuće. Sjajan književni, scenski i likovni program, koji je pokazao nesebično zalaganje nastavnika i dar djece, oduševio je brojnu publiku. Vidjelo se da Balogova djela nikada ne zastarijevaju, da itekako inspiriraju djecu u svim medijima.

.

Zvonimir Balog trajno je upisan u gotovo sva djetinjstva. Takav autor bez dvojbe zaslužuje jednom u godini dobiti svoj dan, kada će brojna djeca svojim darom i entuzijazmom pronositi njegovo ime i zahvaliti mu za sve riječi kojima je uljepšao njihovo odrastanje.

Na Dan Zvonimira Baloga Osnovna škola „Grigor Vitez“ organizirala bi:

1. **Okrugli stol o Zvonimiru Balogu.** Naime, autor je iza sebe ostavio još mnogo knjiga u rukopisu, koje će s vremenom biti objavljene, pa će se na okruglom stolu bacati novo svjetlo na njegov raznovrstan opus, osobito na njegovu poeziju za odrasle koja još nije dovoljno proučena.
2. **Dječje radionice**

**a )Književna radionica** (djeca bi vježbala pisati poeziju što razigranijim, „ludističkim“ stilom, igrala bi se riječima i značenjima, što je veliki poticaj za jezično sazrijevanje).

**b) Likovna radionica** (djeca bi ilustrirala pjesme i priče Zvonimira Baloga).

 **c) Scenska radionica** (djeca bi uprizoravala Balogove tekstove kao

 monodrame, dramulete ili glazbeno-scenske predstave).

3. **Krasnoslov Balogovih pjesama i igrokaz pred njegovom rodnom kućom**

 **prilikom postavljanja spomen-ploče njemu u čast koju će postaviti 30.**

 **svibnja 2016. Braća hrvatskoga zmaja.**

4. **Tematska likovna kolonija** likovnih umjetnika Svetoivanjskog likovnog kruga.

 Inspirani umjetnikovim stvaralaštvom umjetnici bi stvarali u okolici škole u

 krajobrazu u kome je i Balog odrastao. Sve svoje umjetničke slike ostat će

 trajno izložene u školi.

5. Općina Sveti Ivan Žabno pokrenut će proceduru za proglašenje Zvonimira

 Baloga počasnim građaninom.

Ljubazno molimo Ministarstvo kulture da se odazove ovom Pozivu, kako bi **Dan Zvonimira Baloga** zaživio i kako bi na taj dan djeca dobivala još više poticaja za čitanje i stvaralaštvo, što je veoma važno u današnjem vremenu internetske (ne)kulture.

 Iskreno se nadamo da će uz Vašu potporu uskoro i službeno započeti **Dan Zvonimira Baloga** i da ćemo održavati živi duh našega velikana dječje književnosti.